Жалба, подадена на 11 септември 2012 г. - Европейска комисия/Република Кипър
(Дело C-412/12)
Език на производството: гръцки
Страни
Жалбоподател: Европейска комисия (представители: G. Zavvos, D. Düsterhaus)
Ответник: Република Кипър
Искания на жалбоподателя
да се установи, че Република Кипър не е изпълнила задълженията си съгласно член 14 от Директива 1999/31/ЕО на Съвета от 26 април 1999 година относно депонирането на отпадъци, тъй като всички площадки за неконтролирано обезвреждане на отпадъци в експлоатация на кипърска територия не са били закрити или приведени в съответствие с изискванията на директивата,
да се осъди Република Кипър да заплати съдебните разноски.
Правни основания и основни доводи
-    В съответствие с член 14 от Директива 1999/31/ЕО съществуващите депа, които вече са в експлоатация към момента на транспониране във вътрешното право на директивата могат да продължат да действат само ако изискваните от европейското законодателство мерки са били приложени най-късно до 16 юли 2009 г.; в противен случай те трябва да бъдат закрити.
-    Самите кипърски власти признават, че от 115 площадки за неконтролирано обезвреждане на отпадъци (които поради "неконтролирания" характер на обезвреждането и на управлението на отпадъците не отговарят на критериите по член 14 от Директива 1999/31/ЕО, така че не могат да продължат да функционират), които по-рано са били в експлоатация на кипърска територия, две продължават да функционират в провинциите Никозия и Лимасол, и признават, че не предвиждат тази площадки да бъдат закрити преди средата на 2015 г. или началото на 2016 г.
-    Отбелязва се, че има определено подобряване на управлението на отпадъците на кипърска територия, подобряване, което обаче е настъпило със значително забавяне, тъй като съгласно член 14 от Директива 1999/31/ЕО изискваните мерки е трябвало да бъдат приложени най-късно до 16 юли 2009 г. и въпреки това, както признават кипърските власти, две площадки за неконтролирано обезвреждане на отпадъци продължават да функционират при липса на контрол и по този начин неизпълнението на член 14 от директивата продължава да е налице и не може да се предвиди прекратяването му поне следващите три години.
____________
1 - ОВ L 182, стр. 1; Специално издание на български език, 2007 г., глава 15, том 5, стр. 94.